懷古
作者：李謹思
朝代：宋

paragraphs: 昔我從耆英，圖史娛朝昏。
咄嗟陵與谷，永謝西州門。
夢中亦識路，欲往先銷魂。
往還無須臾，失聲強復吞。
西山照公檻，南山亙公垣。
平生五畝池，東海遙崩奔。
公門山海幷，遂斡造化元。
招公在薇菊，酬公有佳尊。
行吟聞地籟，飛奏劘天閽。
公來月星懸，公歸江漢翻。
六籍未渠央，百聖諒斯存。
翩翩媚學子，風節當誰敦。
我髪日以變，洮面留心源。
庶無騂汗流，獨此清淚痕。
英英出靈變，杳杳通緒言。
因風薦商參，秋思隨孤騫。